ຜູ້ນຳຈາກເຂດອາຟຣິກາຕາເວັນຕົກ ຈະທວງໃຫ້ທ່ານ Gbagbo ລາອອກ
ພວກຜູ້ນຳ ເຂດອາຟຣິກາຕາເວັນຕົກ ຈະເດີນທາງໄປ Ivory Coast ເພື່ອທວງໃຫ້ທ່ານ Gbagbo ລາອອກ
ປະທານາທິບໍດີຈາກເຂດອາຟຣິກາຕາເວັນຕົກກຸ່ມນຶ່ງ ພວມຈະໄປທວງໃຫ້ປະທານາທິບໍດີ ທີ່ບໍ່ຍອມອອກຈາກຕຳແໜ່ງຂອງ Ivory Coast ທ່ານ Laurent Gbagbo ລົງຈາກອຳ ນາດແລະຮັບເອົາຜົນຂອງການເລືອກຕັ້ງທີ່ສະແດງໃຫ້ເຫັນວ່າ ຄູ່ແຂ່ງຂອງທ່ານເປັນຜູ້ໄດ້ ຮັບໄຊຊະນະ ໃນການເລືອກຕັ້ງເດືອນແລ້ວນັ້ນ ມີກຳນົດວ່າປະທານາທິບໍດີຂອງ Sierra Leone, Cape Verde ແລະ Benin ຈະ ເດີນທາງໄປຍັງ Ivory Coast ໃນວັນອັງຄານມື້ນີ້ໃນນາມຂອງກຸ່ມຮ່ວມມືທາງດ້ານເສດ ຖະກິດ ຂອງບັນດາປະເທດໃນອາຟຣິກາຕາເວັນຕົກ ທີ່ເອີ້ນຫຍໍ້ວ່າ ECOWAS ທີ່ໄດ້ ຂົ່ມຂູ່ວ່າຈະໃຊ້ກຳລັງຖ້າທ່ານ Gbagbo ຫາກບໍ່ຍອມລົງຈາກຕຳແໜ່ງ ເປັນທີ່ຄາດກັນວ່າ ພວກຜູ້ນຳທັງ 3 ຈະສະເໜີໃຫ້ບ່ອນລີ້ໄພທາງການເມືອງ ແກ່ທ່ານ Gbagbo ເພື່ອເປັນການແລກປ່ຽນ ກັບການລາອອກຈາກຕຳແໜ່ງຂອງທ່ານ ຄູ່ແຂ່ງຂອງທ່ານ Gbagbo ຄືທ່ານ Alassane Ouattara ໄດ້ຮຽກຮ້ອງໃຫ້ມີການນັດ ຢຸດງານໃນທົ່ວປະເທດໃນມື້ວັນຈັນວານນີ້ ເພື່ອບີບບັງຄັບໃຫ້ທ່ານ Gbagbo ອອກຕຳ ແໜ່ງ ແຕ່ປາກົດວ່າຫ້າງຮ້ານຕ່າງໆທີ່ນະຄອນ Abidjan ຊຶ່ງເປັນຫົວເມືອງໃຫຍ່ສຸດຂອງ Ivory Coast ບໍ່ໄດ້ພາກັນປິດກິດຈະການ ແລະຕະຫລາດແຄມທາງຕ່າງໆກໍຍັງດຳເນີນໄປຕາມ ປົກກະຕິ ພວກຄົນງານບາງຄົນເວົ້າວ່າພວກເຂົາເຈົ້າບໍ່ສາມາດຢຸດພັກໄດ້ ທັງທ່ານ Gbagbo ແລະທ່ານ Ouattara ຕ່າງກໍອ້າງວ່າ ຕົນເປັນຜູ້ເປັນຜູ້ໄດ້ຮັບໄຊຊະ ນະໃນການເລືອກຕັ້ງປະທານາທິບໍດີໃນເດືອນພະຈິກຜ່ານມາ